Αγαπητοί/ές φοιτητές/τριες,

Σας καλωσορίζουμε στο Τμήμα Αγγλικής Γλώσσας και Φιλολογίας στο οποίο πετύχατε την εισαγωγή σας. Είστε όλοι και όλες άξιοι/ες συγχαρητηρίων για τις προσπάθειες και για τους κόπους που καταβάλλατε.

Η εισαγωγή στο Τμήμα σηματοδοτεί την αρχή ενός κύκλου ζωής με νέες εμπειρίες, κατακτήσεις και προκλήσεις. Το ακαδημαϊκό περιβάλλον είναι ένας χώρος απόκτησης εξειδικευμένης επιστημονικής πληροφορίας, ανταλλαγής απόψεων, διεύρυνσης πνευματικών οριζόντων, ένα πεδίο ελεύθερης αναζήτησης και μετάδοσης γνώσης με στόχους την επιστημονική και επαγγελματική προετοιμασία, προσωπική ενδυνάμωση και κοινωνικοποίηση.

Από την πλευρά μας θα καταβάλλουμε κάθε προσπάθεια να σας βοηθήσουμε να αναδειχθείτε σε άρτιους επιστήμονες, με καινοτόμες ιδέες και δημιουργικότητα και κυρίως ωφέλιμους για την κοινωνία ανθρώπους.

Καλή αρχή και καλή επιτυχία λοιπόν στην ακαδημαϊκή σας πορεία!

**ΕΓΓΡΑΦΕΣ**

Οι εγγραφές πρωτοετών φοιτητών/τριών πραγματοποιούνται αρχικά ηλεκτρονικά εντός του χρονικού διαστήματος που ορίζει το Υπουργείο Παιδείας και Θρησκευμάτων. Ολοκληρώνονται με φυσική παρουσία (εντός της Φιλοσοφικής Σχολής και σε χρόνο που ανακοινώνεται εγκαίρως από τη Γραμματεία), **εφόσον έχει προηγηθεί από πλευρά σας η ηλεκτρονική εγγραφή,** κατά το δεύτερο δεκαπενθήμερο του Σεπτεμβρίου.

Οι πρωτοετείς φοιτητές/τριες ολοκληρώνουν την εγγραφή τους προσκομίζοντας τα απαραίτητα δικαιολογητικά κατά την ημέρα και ώρα που ανακοινώνεται στην ιστοσελίδα του Τμήματος <https://www.enl.uoa.gr>.

**ΠΡΟΣΒΑΣΗ ΣΤΙΣ ΗΛΕΚΤΡΟΝΙΚΕΣ ΥΠΗΡΕΣΙΕΣ**

Προκειμένου να έχετε πρόσβαση στις ηλεκτρονικές υπηρεσίες του Πανεπιστημίου, θα πρέπει να αποκτήσετε αρχικά τον σχετικό λογαριασμό (username και password), από τη διεύθυνση <http://webadm.uoa.gr> και ακολουθώντας τους συνδέσμους «Αίτηση Νέου Λογαριασμού 🡪 Προπτυχιακοί φοιτητές 🡪 Αίτηση».

Στη συνέχεια επιλέγετε Τμήμα φοίτησης και συμπληρώνετε α) έτος εγγραφής και β) αριθμό εγγραφής φοιτητή (ο αριθμός εγγραφής φοιτητή αποδίδεται με ακριβώς πέντε ψηφία και σας γνωστοποιείται κατά την εγγραφή σας στο Τμήμα).

Συμπληρώνετε τον αριθμό του ταυτοποιητικού εγγράφου (ταυτότητα ή διαβατήριο), που έχετε υποβάλλει στη Γραμματεία του Τμήματος χωρίς κενά ή άλλα σύμβολα. Τα γράμματα στις ταυτότητες συμπληρώνονται με ελληνικούς κεφαλαίους χαρακτήρες και τα γράμματα στα διαβατήρια συμπληρώνονται με λατινικούς κεφαλαίους χαρακτήρες.

**Είναι εξαιρετικά σημαντικό να κρατήσετε τον αριθμό πρωτοκόλλου και το PIN που θα σας δοθούν**, γιατί μετά την online έγκριση της αίτησής σας από την Γραμματεία, θα συνδεθείτε πάλι στο <http://webadm.uoa.gr>, θα επιλέξετε «Ενεργοποίηση Λογαριασμού (PIN)», θα σας ζητηθούν ο αριθμός πρωτοκόλλου και το PIN και κατόπιν θα σας ζητηθεί να ορίσετε νέο password (που επιθυμείτε να έχετε) και θα σας ανακοινωθεί το username που θα χρησιμοποιείτε για την απρόσκοπτη πρόσβασή σας στις ηλεκτρονικές υπηρεσίες του Ε.Κ.Π.Α.

Οι φοιτητές/τριες θα πρέπει να κρατούν τους κωδικούς τους, καθώς και τα στοιχεία που τους δίνει το σύστημα διότι θα είναι απαραίτητα καθ΄ όλη τη διάρκεια των σπουδών τους. Επισημαίνεται ότι χρειάζεται ιδιαίτερη προσοχή από τους/τις φοιτητές/τριες, όσον αφορά την ακριβή καταχώρηση των στοιχείων τους.

**ΔΙΑΔΙΚΑΣΙΑ ΕΚΔΟΣΗΣ ΑΚΑΔΗΜΑΪΚΗΣ ΤΑΥΤΟΤΗΤΑΣ**

Για να σας χορηγηθεί ακαδημαϊκή ταυτότητα με ισχύ Δελτίου Ειδικού Εισιτηρίου, θα πρέπει να υποβάλετε ηλεκτρονική αίτηση στην ιστοσελίδα <https://academicid.minedu.gov.gr> χρησιμοποιώντας τους κωδικούς πρόσβασης (username και password) που θα αποκτήσετε ακολουθώντας τα βήματα που περιγράφονται στην προηγούμενη διαδικασία.

Μετά την επιτυχή είσοδό σας στο σύστημα πρέπει να επιβεβαιώσετε την ορθότητα των στοιχείων σας. Σε περίπτωση που διαπιστώσετε οποιοδήποτε λάθος θα πρέπει να απευθυνθείτε στη Γραμματεία του Τμήματος προκειμένου να γίνει η σχετική διόρθωση. Ακολούθως, θα πρέπει να συμπληρώσετε τα υπόλοιπα ατομικά στοιχεία που θα σας ζητηθούν.

Εάν έχετε κάποιο πρόβλημα κατά τη διαδικασία αίτησης χορήγησης ακαδημαϊκής ταυτότητας, μπορείτε να καλέσετε στο Γραφείο Αρωγής χρηστών για τους φοιτητές/τριες στον αριθμό 2152157855.

**ΤΑ ΠΡΩΤΑ ΣΑΣ ΜΑΘΗΜΑΤΑ**

Το ακαδημαϊκό ημερολόγιο καθώς και το πρόγραμμα διδασκαλίας των μαθημάτων αναρτώνται σε σχετικό σύνδεσμο στην ιστοσελίδα του Τμήματος <https://www.enl.uoa.gr> τον οποίο θα πρέπει να ελέγχετε συστηματικά ακόμα και μετά την έναρξη των μαθημάτων για τυχόν αλλαγές.

Το Πρόγραμμα Σπουδών καθώς και όλες οι πληροφορίες που αφορούν τις σπουδές σας αναγράφονται αναλυτικά στον Οδηγό Σπουδών.

Ο Οδηγός Σπουδών αναρτάται στην επίσημη ιστοσελίδα του Τμήματος <https://www.enl.uoa.gr> κατά την έναρξη του ακαδημαϊκού έτους εισαγωγής σας.

**Επισημαίνεται ότι πρέπει να αποθηκεύσετε και να έχετε για πάντα διαθέσιμο τον Οδηγό Σπουδών του ακαδημαϊκού έτους εισαγωγής σας, γιατί κατά την έναρξη κάθε ακαδημαϊκού έτους αναρτάται νέος Οδηγός Σπουδών που αντικαθιστά τον προηγούμενο.**

**ΔΗΛΩΣΕΙΣ ΜΑΘΗΜΑΤΩΝ**

Οι δηλώσεις μαθημάτων γίνονται μέσω της ιστοσελίδας <https://my-studies.uoa.gr>.

Για να συνδεθείτε στην εφαρμογή my-studies συμπληρώνετε το username που έχετε στο πεδίο «Όνομα Χρήστη» και το password στο πεδίο «Κωδικός». Στη συνέχεια πατάτε «Σύνδεση».

Επιλέγετε το εξάμηνο σπουδών, την ομάδα μαθημάτων και στη συνέχεια τα μαθήματα που σας ενδιαφέρουν κάνοντας ‘κλικ’ στο αντίστοιχο πεδίο αριστερά του μαθήματος. Η διαδικασία αυτή επαναλαμβάνεται όσες φορές είναι απαραίτητο.

Στο κάτω μέρος της οθόνης σας θα εμφανιστεί η λέξη «δήλωση», την οποία θα πρέπει να επιλέξετε για να ολοκληρωθεί η δήλωση των μαθημάτων. Στη συνέχεια, θα πρέπει να σας εμφανιστεί το κείμενο «Η δήλωση ολοκληρώθηκε με επιτυχία», ακολουθούμενο από τα μαθήματα που έχετε δηλώσει και τα συγγράμματα που έχετε επιλέξει.

Βγαίνετε από το σύστημα πατώντας «Αποσύνδεση».

Αν συνδεθείτε ξανά στον λογαριασμό σας, μπορείτε να επαληθεύσετε τη δήλωση μαθημάτων και να τη διορθώσετε εντός της χρονικής προθεσμίας για τη δήλωση μαθημάτων.

**Το συγκεκριμένο χρονικό διάστημα που επιτρέπεται η υποβολή Δηλώσεων μαθημάτων γνωστοποιείται στους φοιτητές ύστερα από σχετική ανακοίνωση της Γραμματείας στην ιστοσελίδα του Τμήματος** [**https://www.enl.uoa.gr**](https://www.enl.uoa.gr).

**ΑΙΤΗΣΗ ΕΙΣΔΟΧΗΣ ΣΤΙΣ ΦΟΙΤΗΤΙΚΕΣ ΕΣΤΙΕΣ ΤΟΥ Ε.Κ.Π.Α.**

Σύμφωνα με τον Εσωτερικό Κανονισμό Λειτουργίας των Φοιτητικών Εστιών Ε.Κ.Π.Α., οι αιτήσεις γίνονται ηλεκτρονικά στο <https://eprotocol.uoa.gr/> από 01/09 έως 30/09, συνδεόμενοι είτε με τον λογαριασμό σας στο Πανεπιστήμιο (username και password), είτε με κωδικούς TAXISnet.

Για περισσότερες πληροφορίες επισκεφτείτε την ιστοσελίδα της Εφορείας της Φοιτητικής Εστίας του Πανεπιστημίου Αθηνών (Φ.Ε.Π.Α.) <http://fepa.uoa.gr>.

**ΣΙΤΙΣΗ**

Το Τμήμα Σίτισης Φοιτητών/τριών στεγάζεται στον 4ο όροφο της πανεπιστημιακής Λέσχης, Ιπποκράτους 15 (τηλ: 210-3688216, 210 3688253), email: evarlam@uoa.gr.

Οι φοιτητές/τριες που πληρούν τις προϋποθέσεις για δωρεάν σίτιση σύμφωνα με την υπ’ αριθ. Φ.5/68535/Β3/18-6-2012 (ΦΕΚ Β΄ 1965/2012) ΚΥΑ, θα πρέπει να υποβάλουν ηλεκτρονική αίτηση στην ιστοσελίδα [www.leshi.uoa.gr/Foititiki\_merimna\_sitisis\_Foititon](http://www.leshi.uoa.gr/Foititiki_merimna_sitisis_Foititon) αναρτώντας τα απαιτούμενα δικαιολογητικά σε ψηφιακή μορφή.

Οι όροι, οι προϋποθέσεις και η προθεσμία υποβολής των αιτήσεων για την παροχή δωρεάν σίτισης στους/στις φοιτητές/τριες του Ε.Κ.Π.Α. καθορίζονται από το Τμήμα Σίτισης και αναρτώνται στην ιστοσελίδα του Τμήματος <https://www.enl.uoa.gr>.

**ΣΤΕΓΑΣΤΙΚΟ ΕΠΙΔΟΜΑ**

Το Στεγαστικό Επίδομα χορηγείται σε προπτυχιακούς φοιτητές/τριες (πρώτου κύκλου σπουδών) των ΑΕΙ και ΤΕΙ της χώρας, εφόσον πληρούν τις προϋποθέσεις και υποβάλλουν τα σχετικά δικαιολογητικά σύμφωνα με την οριζόμενη διαδικασία αίτησης.

Η σχετική νομοθεσία είναι η Υ.Α Αριθ. 140832/Ζ1 31/8/17(ΦΕΚ 2993 Β’).

Οι ημερομηνίες υποβολής αιτήσεων για το ακαδημαϊκό έτος 2023-2024 θα οριστούν με την έκδοση σχετικής εγκυκλίου του Υπουργείου Παιδείας και Θρησκευμάτων.

Οι ηλεκτρονικές αιτήσεις που αφορούν στη χορήγηση του στεγαστικού επιδόματος υποβάλλονται μέσω της ιστοσελίδας του Υπουργείου Παιδείας και Θρησκευμάτων, στην ειδική εφαρμογή για το στεγαστικό επίδομα <https://stegastiko.minedu.gov.gr>.

**ΥΓΕΙΟΝΟΜΙΚΗ ΠΕΡΙΘΑΛΨΗ**

Αναφορικά με την ιατροφαρμακευτική και νοσοκομειακή περίθαλψη των ανασφάλιστων φοιτητών, σύμφωνα με τις διατάξεις της παρ. 3, του άρθρου 31 του ν.4452/2017 (Α'17) και κατ' εφαρμογή του άρθρου 33 του ν.4368/2016 (Α'21), δικαιούνται πλήρους ιατροφαρμακευτικής και νοσοκομειακής περίθαλψης από το Εθνικό Σύστημα Υγείας (Ε.Σ.Υ.), **μόνον** **με χρήση του Α.Μ.Κ.Α. τους**.

ROBERT FROST

The Road Not Taken

Two roads diverged in a yellow wood,

And sorry I could not travel both

And be one traveler, long I stood

And looked down one as far as I could

To where it bent in the undergrowth;

Then took the other, as just as fair,

And having perhaps the better claim,

Because it was grassy and wanted wear;

Though as for that the passing there

Had worn them really about the same,

And both that morning equally lay

In leaves no step had trodden black.

Oh, I kept the first for another day!

Yet knowing how way leads on to way,

I doubted if I should ever come back.

I shall be telling this with a sigh

Somewhere ages and ages hence:

Two roads diverged in a wood, and I—

I took the one less traveled by,

And that has made all the difference.